ฟันธงน้ำมันลดกำไรบจ.ไม่ฉลุย
รอปรับเป้าปีหน้าหลังภาษีลด ประสานเสียงดัชนีปีนี้1,200จุด
29 ส.ค. 2554

รอปรับเป้าปีหน้าหลังภาษีลด ประสานเสียงดัชนีปีนี้1,200จุด 
ผู้จัดการกองทุนในประเทศมองตรงกัน น้ำมันลดฮวบไม่หนุนกำไร บจ.รอลดภาษีได้ผลดีกว่า ประสานเสียงคงดัชนีปีนี้ 1,200 จุด ไม่สนฝรั่งลดน้ำหนัก 
นายประภาส ตันพิบูลย์ศักดิ์ ประธานเจ้าหน้าที่สายการลงทุน บริษัทหลักทรัพย์จัดการกองทุน (บลจ.) กรุงศรี กล่าวว่า การยกเว้นการเก็บเงินเข้ากองทุนน้ำมันเชื้อเพลิง ส่งผลให้ราคาน้ำมันเบนซินและดีเซลถูกลง มองว่าไม่น่าจะเป็นปัจจัยบวกต่อตลาดหุ้นมากนัก เพราะปัจจุบันการขนส่งส่วนใหญ่หันใช้แก๊ส อีกทั้งบริษัทจดทะเบียน (บจ.) หลายๆ กลุ่มมีต้นทุนในการขนส่งน้อยมาก ซึ่งต่างจากนโยบายการลดภาษีนิติบุคคลจาก 30% เหลือ 23% ในปีหน้า จะส่งผลดีต่อกำไร บจ.มากกว่า
สำหรับการส่งสัญญาณของธนาคารกลางสหรัฐ (เฟด) ล่าสุดยังไม่มีมาตรการใดๆ ออกมา แต่มีเครื่องมือที่พร้อมจะใช้ อาจทำให้นักลงทุนเชื่อมั่นว่าเศรษฐกิจยังไม่เข้าสู่ภาวะถดถอย ซึ่งยังเป็นประเด็นที่ต้องติดตาม ส่วนกรณีที่โบรกเกอร์ต่างชาติลดน้ำหนักหุ้นไทยลง เพราะมองว่าราคาหุ้นไทยแพง แต่ในมุมของ บลจ.กรุงศรียังคงเป้าดัชนีปีนี้ที่ 1,200 จุด 
“เราเชื่อมั่นในปัจจัยพื้นฐานหุ้นไทย นักลงทุนต่างชาติจะกลับมาซื้อหุ้นตลาดเกิดใหม่และหุ้นไทยที่ยังมีการเติบโตที่ดี เมื่อเทียบกับสหรัฐและยุโรปที่ชะลอตัวลง” นายประภาส กล่าว
นายวีระ วุฒิคงศิริกูล รองกรรมการผู้จัดการ ผู้บริหารสายงานจัดการลงทุน บลจ.กรุงไทย กล่าวว่า ราคาน้ำมันที่ถูกลงไม่ได้มีผลต่อกำไร บจ.อย่างมีนัยสำคัญ แต่จะส่งผลดีต่อประชาชนที่มีค่าครองชีพลดลงและมีกำลังซื้อเพิ่มขึ้น ส่งผลต่อเนื่องไปยังกลุ่มบริโภคในประเทศ โดยมองว่าการปรับลดภาษีนิติบุคคลเหลือ 23% จะมีผลต่อกำไร บจ.ในปีหน้า และอาจปรับเป้ากำไร บจ.เพิ่มขึ้น 
“ตอนนี้ข่าวมาตรการต่างๆ ที่รัฐจะทยอยออกมาสะท้อนไปในราคาหุ้นบ้างแล้ว ดังนั้นต้องพิจารณาเป็นรายบริษัทเช่นเดียวกับมาตรการลดภาษีซื้อรถคันแรก ที่อาจส่งผลดีต่อหุ้นยานยนต์ที่รัฐกำลังดำเนินการอยู่” นายวีระ กล่าว
อย่างไรก็ตาม บริษัทยังคงมุมมองตลาดหุ้นไทยเหมือนเดิมที่ 1,200 จุดในปีนี้ แม้โบรกเกอร์ต่างชาติจะปรับมุมมองการลงทุนหุ้นไทยลงก็ตาม ส่วนทองคำยังคงปรับตัวเพิ่มขึ้น หลังจากเฟดไม่มีมาตรการใหม่ๆ ออกมากระตุ้นเศรษฐกิจ แต่ต้องระมัดระวังการเข้าลงทุน ส่วนหุ้นก็ต้องเลือกเป็นรายบริษัทและรอซื้อเมื่อราคาอ่อนตัว 
นายศุภกร สุนทรกิจ กรรมการผู้จัดการ บลจ.เกียรตินาคิน กล่าวว่า บจ.ในตลาดไม่น่าจะได้ประโยชน์จากราคาน้ำมันที่ลดลงมากนัก หากเป็นการลดลงของแก๊ส LPG หรือ NGV น่าจะมีผลมากกว่า ซึ่งไม่เหมือนกับมาตรการลดภาษีนิติบุคคล ดังนั้นปีนี้ยังคงประมาณการกำไร บจ.จะเติบโต 30% และเป้าหมายดัชนี 1,160-1,200 จุด โดยไม่เชื่อว่าราคาหุ้นไทยแพง เมื่อเทียบกับปัจจัยพื้นฐาน
นายพัชร สมะลาภา กรรมการผู้จัดการ บลจ.กสิกรไทย กล่าวว่า บลจ.กสิกรไทยยังคงเป้าดัชนี 1,200 จุดในปีนี้ แม้โบรกเกอร์ต่างประเทศเริ่มปรับลดน้ำหนักก็ตาม